text: বাণিজ্যমেলায় ছাড়ের নামে প্রতারণা
  Published : Friday, 24 January, 2020 at 9:44 PM
  ২৫তম ঢাকা আন্তর্জাতিক বাণিজ্যমেলার শেষ দিকে দর্শনার্থী বাড়ার সঙ্গে সঙ্গে বেড়েছে বিক্রি। প্রতিটি স্টলেই রয়েছে ক্রেতা-দর্শনার্থীর ভিড়। এরই মধ্যে সুযোগ নিয়ে এক শ্রেণির ব্যবসায়ী ছাড়ের নামে প্রতারণার আশ্রয় নিচ্ছে। তাদের স্টলে একটি কেনার নামে ১০টি পণ্য ফ্রি দেওয়ার পাশাপাশি আকর্ষণীয় ছাড়ের কথা বলা হচ্ছে। লিফলেট দেখানো হচ্ছে ২০০ শতাংশ ছাড়ের। কিন্তু বাস্তবতা ঠিক উল্টো। নিম্নমানের মানহীন পণ্য দিয়ে শুধু ক্রেতা ঠকাতে ব্যস্ত তারা।
  সরেজমিনে ঘুরে দেখা যায়, ইতালির ব্র্যান্ড ডিজনি নামে আন্তর্জাতিক বাণিজ্যমেলায় একটি প্যাভিলিয়ন ও দু'টি স্টল (২ নম্বর ও ৩৪ নম্বর) রয়েছে। এছাড়া বিভিন্ন ক্রোকারিজের স্টলে রয়েছে ডিজনির নানা পণ্য। এসব স্টলে ক্রেতা-দর্শনার্থীদের বলা হচ্ছে লোভনীয় অফার, একটি কিনলে একটি ফ্রি, একটি কিনলে ১০টিসহ আরও অনেক অফারের কথা। তাছাড়া পণ্য কিনলে 'শুধু আজকের জন্য বিশেষ অফার' এমন ডায়ালগতো নিত্যদিনের। তবে স্টলগুলোতে দেখা যায়, যেসব পণ্য কিনলে সঙ্গে অন্যগুলো ফ্রি সেসব পণ্য খুবই নিম্নমানের। ইতালির ব্র্যান্ডের কথা বলে ফ্রি দেওয়া হচ্ছে চীনের নিম্নমানের পণ্য, দেশীয় মানহীন পণ্য। এই স্টলগুলোতে যে কোনো ক্রেতা একটি ওয়াশিং মেশিন কিনলে সঙ্গে আরও ১০টি পণ্য ফ্রি দেওয়ার কথা বলা হচ্ছে। তবে ওয়াশিং মেশিনটির দাম হাঁকা হচ্ছে ৩৬ হাজার টাকা। আর এ প্যাকেজটির নাম দেওয়া হয়েছে 'ফ্যামিলি প্যাকেজ।' ওয়াশিং মেশনি কিনলে নন স্টিকের কড়াই, পেঁয়াজ কাটার, চামচ, কমদামি চায়না ওভেন, ব্লেন্ডারসহ আরও অনেক পণ্য দেওয়া হচ্ছে। তবে সবগুলো পণ্যই নিম্নমানের।
  এ স্টলে আশা উম্মে হাবিবা নামে এক ক্রেতা বলেন, আমাকে ননস্টিকের একটি কড়াইয়ের সঙ্গে একটি ফ্রির কথা বলা হলেও দাম দ্বিগুণ রাখা হচ্ছে। আবার আমি চুলার দর-দামের কথা বললে দোকানিরা জানান, এটা ইতালির তৈরি ডিজনি ব্র্যান্ডের। কিন্তু সেটার লোগো বলে দিচ্ছে চায়নার তৈরি কম দামি ব্র্যান্ড। তাদের ফ্রি মালের সবগুলো নিম্নমানের। এভাবে এরা ক্রেতাদের ঠকাচ্ছেন। প্রতারণার কথা বলায় দোকানিরা আর আমার কাছে পণ্য বিক্রি করবে না।